મકાન તૂટી પડવાની જાણ થતાં જ પોલીસ અને ફાયર-બ્રિગેડ ત્યાં ધસી ગઈ હતી અને બચાવકાર્ય શરૂ કર્યું હતું. ફાયર-બ્રિગેડનાં ૧૨ ફાયર-એન્જિન, ૪ ઍમ્બ્યુલન્સ અને બે રેસ્ક્યુ વૅન બચાવકાર્યમાં સામેલ થયાં હતાં. કાટમાળ હેઠળ અનેક લોકો ફસાયા હોવાને કારણે બચાવકાર્ય બહુ સંભાળીને કરવામાં આવતું હતું. પોલીસના ઉચ્ચ અધિકારીઓ સહિત ૨૦૦ જેટલા પોલીસ-કર્મચારીઓ દ્વારા આખો વિસ્તાર કૉડર્ન કરી લેવામાં આવ્યો હતો. ફાયર-બ્રિગેડના જવાનો સતત બચાવકાર્ય કરી રહ્યા હતા. માઝગાવ ડૉકના ૨૫ અધિકારીઓ, ૪ ઍડ્મિનિસ્ટ્રેશન ઑફિસરો, ૭૫ કામગારો બે જેસીબી મશીન સાથે બચાવકાર્યમાં મદદ કરી રહ્યા હતા. જોકે ઘટનાની ગંભીરતા જોતાં નૅશનલ ડિઝૅસ્ટર રિસ્પૉન્સ ર્ફોસ (NDRF)ની બે ટીમોને (ઑફિસરો સહિત કુલ ૬૫ કર્મચારી) તળેગાવથી બોલાવવામાં આવી હતી જેમણે ૧૭ જેટલા લોકોને હેમખેમ બહાર કાઢ્યા હતા. કાટમાળમાંથી ગઈ કાલે મોડી રાત સુધી ૧૩ મૃતદેહ મળી આવ્યા હતા અને ઘાયલોને બહાર કાઢી તેમને સારવાર માટે સુધરાઈની JJ, KEM અને નાયર હૉસ્પિટલમાં લઈ જવાતા હતા.